**Редакцијски пречишћен текст**

На основу члана 33. ст. 2. и 3. Закона о Влади („Службени гласник РС”, бр. 55/05 и 71/05 – исправка)

Влада доноси

**ОДЛУКУ**

**о образовању Међуресорске радне групе за спровођење Анекса Г Споразума о питањима сукцесије**

„Службени гласник РС“, бр. 93 од 12. октобра 2007, 106 од 16.новембра 2007 - исправка

1. Образује се Међуресорска радна група за спровођење Анекса Г Споразума о питањима сукцесије, који се односи на приватну својину и стечена права.

2. Задатак Међуресорске радне групе за спровођење Анекса Г Споразума о питањима сукцесије (у даљем тексту: Међуресорска радна група) је да Координационом телу Владе и Стручној групи Координационог тела Владе, припрема предлоге за решавање проблема који се односе на: питање реципроцитета, поступање судова у спровођењу Споразума о питањима сукцесије, заступање правних и физичких лица од стране Републике Србије, приватизацију друштвених предузећа основаних по Уредби о заштити имовине делова предузећа чије је седиште на територији бивших република СФРЈ („Службени гласник РС”, број 31/01) и решавање права запослених у тим предузећима, предлоге платформи за наступ Високог представника у Сталном мешовитом комитету, као и остала правна питања која се односе на примену Анекса Г Споразума о питањима сукцесије.

3. У Међуресорску радну групу именују се:

1) за председника:

– Милорад Бјелопетровић, помоћник министра финансија;

2) за чланове:

– Мирко Стефановић, генерални секретар Министарства спољних послова;

– Славомир Раичевић, секретар Министарства трговине и услуга;

– Небојша Скорић, помоћник министра економије и регионалног развоја;

– Хелена Сурлић, начелник Одељења за надзор у судовима у Министарству правде;

– Србољуб Панић, заменик директора Републичке дирекције за имовину Републике Србије;

– Петар Новаковић, референт у Одељењу за стамбене послове Министарства одбране;

– **Бојан Анђелковић\***, помоћник министра за рад и социјалну политику;

– Стојан Јокић, судија Врховног суда Србије;

– Снежана Марић, судија Вишег трговинског суда.

\*Службени гласник РС, број 106/2007

4. У раду Међуресорске радне групе могу учествовати стручњаци из различитих области ради давања стручних мишљења у вези са појединим питањима из надлежности Анекса Г Споразума о питањима сукцесије.

5. Стручне и административно-техничке послове за потребе Међуресорске радне групе обављаће Министарство финансија.

6. Ова одлука ступа на снагу наредног дана од дана објављивања у „Службеном гласнику Републике Србије”.

05 број 02-6621/2007

У Београду, 11. октобра 2007. године

Влада

Потпредседник,

**Божидар Ђелић,** с.р.